CELEX: 32020D1202
Language: el
Date: 2020-08-14 00:00:00
Title: Εκτελεστική απόφαση (ΕΕ) 2020/1202 της Επιτροπής της 14ης Αυγούστου 2020 για την περάτωση της διαδικασίας αντιντάμπινγκ σχετικά με τις εισαγωγές καρφιτσών και συνδετήρων καταγωγής Λαϊκής Δημοκρατίας της Κίνας και την υπαγωγή των εισαγωγών καρφιτσών και συνδετήρων καταγωγής Λαϊκής Δημοκρατίας της Κίνας σε επιτήρηση

17.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 269/40
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1202 ΤΗΣ ΕΠΙΤΡΟΠΗΣ
         της 14ης Αυγούστου 2020
         για την περάτωση της διαδικασίας αντιντάμπινγκ σχετικά με τις εισαγωγές καρφιτσών και συνδετήρων καταγωγής Λαϊκής Δημοκρατίας της Κίνας και την υπαγωγή των εισαγωγών καρφιτσών και συνδετήρων καταγωγής Λαϊκής Δημοκρατίας της Κίνας σε επιτήρηση
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9 παράγραφος 1,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (2) και ιδίως το άρθρο 56 παράγραφος 5,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Στις 18 Δεκεμβρίου 2019 η Ευρωπαϊκή Επιτροπή κίνησε διαδικασία αντιντάμπινγκ σχετικά με τις εισαγωγές καρφιτσών και συνδετήρων καταγωγής Λαϊκής Δημοκρατίας της Κίνας με τη δημοσίευση ανακοίνωσης για την έναρξη διαδικασίας στην Επίσημη Εφημερίδα της Ευρωπαϊκής Ένωσης (3).
                  
               
                     (2)
                  
                  
                     Η έρευνα κινήθηκε μετά από καταγγελία που υποβλήθηκε από έξι παραγωγούς της ΕΕ: Atrom Impex srl (Ρουμανία), Bizon Int. Sp. z.o.o. (Πολωνία), Ergo Staples (Κροατία), Grumpesa (Ισπανία), Omer SpA (Ιταλία) και Velo srl (Ιταλία), (στο εξής: καταγγέλλοντες), οι οποίοι αντιπροσωπεύουν πάνω από το 50 % της συνολικής ενωσιακής παραγωγής καρφιτσών και συνδετήρων. Η καταγγελία περιείχε αποδεικτικά στοιχεία περί της ύπαρξης πρακτικής ντάμπινγκ και συνακόλουθης σημαντικής ζημίας, στοιχεία τα οποία θεωρήθηκαν επαρκή για να δικαιολογήσουν την έναρξη της έρευνας.
                  
               
                     (3)
                  
                  
                     Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να έλθουν σε επαφή με τις υπηρεσίες της για να συμμετάσχουν στην έρευνα. Επιπλέον, η Επιτροπή ενημέρωσε ειδικά τους καταγγέλλοντες, τους άλλους γνωστούς ενωσιακούς παραγωγούς, τους γνωστούς παραγωγούς-εξαγωγείς και τις αρχές της Κίνας, τους γνωστούς εισαγωγείς, προμηθευτές και χρήστες, τους εμπόρους, καθώς και τις ενώσεις που ήταν γνωστό ότι αφορά η έναρξη της έρευνας και τους κάλεσε να συμμετάσχουν.
                  
               
                     (4)
                  
                  
                     Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της έρευνας και να ζητήσουν ακρόαση από την Επιτροπή και/ή από τον σύμβουλο ακροάσεων για τις διαδικασίες εμπορικών προσφυγών, εντός της προθεσμίας που προβλεπόταν στην ανακοίνωση για την έναρξη της διαδικασίας.
                  
               2.   ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
         
         
                     (5)
                  
                  
                     Στις 24 Ιουνίου 2020 οι καταγγέλλοντες ενημέρωσαν την Επιτροπή ότι ανακάλεσαν την καταγγελία.
                  
               
                     (6)
                  
                  
                     Σύμφωνα με το άρθρο 9 παράγραφος 1 του κανονισμού (ΕΕ) 2016/1036, η διαδικασία είναι δυνατόν να περατούται σε περίπτωση ανάκλησης της καταγγελίας, εκτός αν κρίνεται ότι η περάτωσή της δεν είναι προς το συμφέρον της Ένωσης.
                  
               
                     (7)
                  
                  
                     Από την έρευνα δεν προέκυψαν στοιχεία που να δείχνουν ότι η συνέχιση της υπόθεσης θα ήταν προς το συμφέρον της Ένωσης. Ωστόσο, η Επιτροπή έλαβε επίσης υπόψη την απόφαση του υπουργείου Εμπορίου των ΗΠΑ, της 26ης Μαΐου 2020, σε έρευνα αντιντάμπινγκ και κατά των επιδοτήσεων όσον αφορά τις εισαγωγές ορισμένων δεσμίδων συνδετήρων συρραπτικού από χάλυβα από τη Λαϊκή Δημοκρατία της Κίνας, οι οποίες είναι τύποι του υπό εξέταση προϊόντος. Δεδομένου του δυνητικού κινδύνου μελλοντικών εκτροπών του εμπορίου, η Επιτροπή θα εξετάσει τις στατιστικές τάσεις των κινεζικών εισαγωγών του υπό εξέταση προϊόντος για περίοδο 24 μηνών από τη δημοσίευση της παρούσας απόφασης. Αυτό θα επιτρέψει στην Επιτροπή να αξιολογήσει τη δυνητική ανάγκη έναρξης νέας έρευνας σύμφωνα με τις απαιτήσεις του βασικού κανονισμού.
                  
               
                     (8)
                  
                  
                     Ως εκ τούτου, η Επιτροπή κατέληξε στο συμπέρασμα ότι η διαδικασία αντιντάμπινγκ όσον αφορά τις εισαγωγές στην Ένωση καρφιτσών και συνδετήρων, καταγωγής Λαϊκής Δημοκρατίας της Κίνας, θα πρέπει να περατωθεί χωρίς την επιβολή μέτρων.
                  
               
                     (9)
                  
                  
                     Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Κανένα ενδιαφερόμενο μέρος δεν αντιτάχθηκε στην περάτωση.
                  
               
                     (10)
                  
                  
                     Η παρούσα απόφαση είναι σύμφωνη με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036 και της επιτροπής τελωνειακού κώδικα που έχει συσταθεί βάσει του άρθρου 285 του κανονισμού (ΕΕ) αριθ. 952/2013,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Περατώνεται η διαδικασία αντιντάμπινγκ σχετικά με τις εισαγωγές καρφιτσών και συνδετήρων που υπάγονται επί του παρόντος στους κωδικούς ΣΟ ex 7317 00 20, ex 7317 00 60, ex 7317 00 80, ex 7326 20 00, ex 7616 10 00, 8305 20 00 και ex 8308 10 00 (κωδικοί TARIC 7317002040, 7317006040, 7317008040, 7326200040, 7616100040 και 8308100040), καταγωγής Λαϊκής Δημοκρατίας της Κίνας.
         
         
            Άρθρο 2
            Οι κωδικοί TARIC που αναφέρονται στο άρθρο 1 ή τυχόν αντίστοιχοι μελλοντικοί κωδικοί παραμένουν ανοικτοί για περίοδο 24 μηνών από τη δημοσίευση της παρούσας απόφασης, ώστε να μπορέσει η Επιτροπή να παρακολουθεί τις στατιστικές τάσεις των εισαγωγών καρφιτσών και συνδετήρων σύμφωνα με το άρθρο 56 παράγραφος 5 του κανονισμού (ΕΕ) αριθ. 952/2013.
         
         
            Άρθρο 3
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 14 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 269 της 10.10.2013, σ. 1.
         
            (3)  ΕΕ C 425 της 18.12.2019, σ. 21.